Gueuyes_di_Walons_(portraits)
Ôtes portraits
Nosse vî papou ; c'è-st-one saqui ! Fin conte fin ; i-gn-a pont d' doblure ! Fwârt au fwârt : li doblure pète èvôye. Èt mi, lès trwès quârts do timps dji so trop djon.ne pad'vant ç' qu'i m' raconte èt dji comprind à fotche. L'aute djoû, dj'aveû machuré totes lès murâyes di m' tchambe avou mès crèyons d' coleûr : one bièstrîye ! Mès mwins, on-z-âreût yeu dit one coyène di Pritrin. Dj'a couru jusqu'al sale d'aîwe po sâyi d' mi r'nèti one miète. Dj'a abroké sins bouchi, sins veuy qui l' place èsteût prîje... I-gn-aveût one saqui, èt l' saqui à bwârlé : « ÊÊÊ !!! »	Papou èsteût clincî su l' saîwè, quausumint mièrnu. Dj'a calé dès deûs pates. Dj'a toûrné m' tchaur sins moti, mi tièsse è mès spales, èt dj'a rid'chindu al valéye vente qui brute, po m' rabate su l' tine d'aîwe di plaîve. Dj'a buké su nosse man qui r'loqueteûve l'aléye. Èt nos avans ètindu l' tchanson : « Cré mile miliârds di Nondidju, nin moyin do yèsse à-st-auje deûs minutes véci ! »	Nosse man à lèvé s' tièsse su li d'zeû, èt m' taper one ouyâde à vos baker lès quates fiêrs è l'aîr ! « Gamin, qu'avoz' co èmantchî come bièstrîye ? »	Dj' a ossi dès spales tot li mostrant mès paumes tote man.nètes : « Rin, man ! Dji m' voleûve rilaver. »	Adon, nosse man, bin fwârt, po qu' nosse papou l'ètinde d'au d'zeû : « Èt vos-avoz tchaît su vosse papou qui n'aveût nin co r'ssèré l'uch à s' cu come à-st-abitude ! »	Ça n'a nin taurdjî. Papou s'a clincî su lès montéyes dins s' timpe-èt-taurd - dji m' dimande bin si nos djondants n' l'ont nin ètindu - : « Dj'ènn'a plin lès guètes di todi dîre mèsse po lès min.mès mastokes. Si dji n' sère nin l'uch à m' cu, ç'èst qu' dji n' vôreû nin qu'on l' fwârcîye si dj' vêreûve à casser m' binète è l' tine ! »	Nosse man a somadjî : « C'èst vosse papou qu'a bon, li côp qui vint vos boucheroz à l'uch ? »	Dj'a bachî mès ouys come si dj'areû yeu vèyu one rote di copiches su lès tilias. Nosse man – èle sint todi tot, ç'tèllâl - : « Qu'avoz ? »	Dji n' mi sinteûve pus d'assène. Ça bardoucheûve dins m' tièsse. Dji n' saveû par èwou ataquer. Dji n' saveû comint arindjî tot ça pa d'zo mès croles. Djè lî a bèrdèlé : « Rin... À paurt qui... Dji sondjeûve qui dès maîgues come nosse papou, on n'è veût wêre qu' al tévé ! »	« Rastrindoz on pau va ! Papou, à l'âdje qu'il a, il a co dès fwâces assez po solèver têre ! I n'a nin si lonmint, il èsteût co grand èt fwârt come li roncin dèl cinse Béli » Dj'ènn'èsteû nin pus seûr qui ça. Dj'aveû co è l' tièsse ci qu' dj'aveûve vèyu dins l' sale d'aîwe : mi papou, tot maîguèrlot, clincî su l' saîwè, come one plante tote sètchîye, qu'on areût yeu rovi dè l' ramouyi do timps dès vacances. Dji r'vèyeûve tote li sin.ne come djè l'aveû viké èt i faleûve qui djè l' dîye à nosse man : « Fwârt oyi ! Mins sès djambes, on dîreût dès stèpias d' pwèdromes, sès bodines : dès-alumètes. Dji m' dimande todi bin comint ç' qu'i pout co tinre d'astampé là d'ssus ? »	Po nosse man, tot ç' qui dji d'jeûve, ça compteûve po wêre, èlle a nèyi l' pèchon : « On veûrè bin comint qu' lès vosses sèront quand vos sèroz pus vî ! »	Mi, dj'ènn'aveû pèsant. Il aveût lonmint qui dj' n'aveû vèyu m' papou come ça èt dj'ènn'èsteûve tot choyu. « Èt si stoumac', avoz vèyu si stoumac' ? On lî veût totes sès cwasses, d'abôrd one vingtin.ne one dissus l'ôte. »	Là, dj'ènn'aveû dit d' trop, èle m'a vôyi au diâle : « Julyin, ti m' sôyes, rote djouwer à l'uch ! »	Dji m'a astampé, mès mwins su mès antches, là èwou qu' dj'a one miète dipus d' craus èt dj'a rûti : « Dji voureûve bin mins m' vélo èst skèté ! »	Dji n' sé poqwè, mins dj'èsteû mau luné d'awè vèyu m' papou à scal'çon. I d'chindeûve lès montéyes, on-a ètindu s' babéye : « Il èst r'faît vosse vélo ! Rotoz veûy dins l' garadje ! »	Là, dji n' m' a soyu rastinre : « Â ! bin ç' côp ci ! » Dj'a mètu l' quatryinme grande èt râner po l'aler qwêre : « Youppiiiii ! »	Papou î aveût sondjî ! Il aveût doné on côp d' pompe aus rouwes, rarindjî m' sonète, ritinkî m' tchin.ne, rimètu on noû câbe di frin. Dj'aveû sondjî qu'il l'aveûve rovî ou qu'i n'areût yeu l' timps. Dj'a racouru lès brès au laudje po l' rabrèssî. Il a passé sins m' rawaîti po-z-aler s'achîre dins s' fastrou : « Lèyiz passer lès vîs-ouchas ! » a-t-i mouwé dins sès dints. Waye ! Il èsteût p'tète téne yinte sès cwasses, mins sès pègnons d'orâyes avin' co do rèspondant ! I m'aveût ètindu. C'èst po ça qu'i fieûve one tièsse d'ètèr'mint. Nosse man à faît l' bin paujêre : « Â ! vos avoz ètindu. Comptoz ça po do bûre, savoz ! Ça n'èst qu'on' èfant ! »	Papou aveût rabatu lès pans di s' timpe-èt-taurd, lès r'monter jusqu'à s' minton po catchî qu'i n' tineûve pus èchone. Il aveût s' front à plis èt i n'aveût pus qu'one tène ligne di lèpes catchîye padri s' moustatche : « Justumint, on èfant, i dit ç' qu'i pinse èt tot ç' qu'i veût. Èt ç' qu'i veût c'è-st-on vî sto, chapé dèl guêre di quarante, qui n' mougne pus assez po s' grocheû. »	« Auwe ! nosse pa, taurdji one miète va ! On vos veût tant volti ! »	Mins nosse papou aveût l' nwêr ouy, one tièsse di mau-riv'nant près' à rinde l'âme. Quand il èst come ça, i n'a pus à l' rastinre : i mouch'reût d'zo têre, co pus bas s'i sareût : « On distêré, on Zidôre, one carcasse qui rote... Volà ç' qui dj' seû ! »	Nosse man ènn'aveût plin s' dos. Èlle a rachoné sès afêres po-z-aler achèver l' min.nadje aute paut dins l' maujone : « Zut ! C'èst come vos l' v'loz, lètchiz vos plâyes tot seû, vos m' dîroz qwè quand vos r'tchaîroz da pièce ! C'èst l' trop bin qui vos cotchèsse ! »	Asteûre, qui dj'aveûve ratrapé m' vélo, dji n' djondeûve pus têre. Dj'a r'moussi adlé m' papou. Vormint dj'èsteû binauje ! « Papou, vos, vos-èstoz on' ome ! C'èst bin l' vraî qu' c'èst vos qu'a r'faît m' vélo ? »	I s'aveût lèyî rider dins l' pârfond di s' fastrou. Si tièsse co pus bas qu' sès d'gnos. Il a drovu on' ouy à mitan èt prind si p'tite vwè triyanante : « Oyi, c'èst mi, oyi ! »	È-st-i possibe au monde, dji t' dimande one miète ! Mi vélo, qu'èsteût quausu bon à mète au gobieû télemint qu'il èsteût è pîces quand djè l'aveû ramin.né al maujone. Mi vélo, mi papou m' l'aveût r'mètu à noû ! Faleûve qui dj' li done on bètch ! Èt nin quand quand ! Faleûve qu'i fuche binauje come mi, sins ratinde, pont d' rôye à rabate ! Djé lî a dit : « Savoz papou !... Bètch ! Vos èstoz quéquefîye trop tène... Bètch ! mins i gn'énn'a pont d' parèy à vos... Bètch ! Mèrci branmint dès côps po m' vélo ! »... Gros bètch !...